Hei, denne artikkelen er over ett år gammel og kan inneholde utdatert informasjon

For Norwegian betyr SAS-streiken økt pågang og sender billettprisene til himmels.

Ifølge E24, koster nå Oslo-Stockholm med Norwegian 8 321 kroner.

1409 SAS-piloter i Norge, Sverige og Danmark er tatt ut i streik, noe som fører til at selskapet i dag kansellerer hele 673 flygninger.

Dermed vil over 70 000 passasjerer rammes, og mange vil dermed prøve å komme seg til sine reisemål med andre flyselskaper.

I formiddag var det bare en eneste en flyging ledig til Stockholm med Norwegian. Prisen for flyturen, som går via Helsinki, er 8.231 kroner, skriver E24.

- Prisene styres som vanlig av tilbud og etterspørsel. Vi opplever nå ekstra stor pågang. Da er det helt naturlig at prisene justeres, sier informasjonsdirektør Lasse Sandaker-Nielsen i Norwegian, til E24.

Det har ikke lyktes Dagbladet å få informasjonsdirektøren i tale.

Flere av Norwegians flygninger denne helga er nå utsolgt, så det er ingen tvil om at storstreik hos konkurrenten gjør seg gjeldende.

Skulle streiken vare gjennom hele helga vil ytterligere 100 000 passasjerer bli berørt av streiken.

- Jeg har en sterk forhåpning om at streiken blir så kort som mulig. Selskapet taper penger, og passasjerene lider, sier administrerende direktør Torbjørn Lothe i NHO Luftfart til Dagbladet.

Leder Jan Levi Skogvang i Scandinavian Norge flygerforening i Parat er også lei for at det kom til streik.

- Dette er veldig, veldig trist, for det rammer så mange. Hvis SAS ønsker å snakke, er vi alltid der. Det er trist når en streik rammer tredjepart, men slik er det i vår bransje, sier Skogvang til Dagbladet.